Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az Alkotmánybíróság 61/1992. (XI. 20.) AB határozatában
Paragraph Index: 419

Az Alkotmánybíróság 61/1992. (XI. 20.) AB határozatában kifejtette álláspontját az adókedvezmények (mentességek) alkotmányos problémáival kapcsolatosan. Kimondta, hogy amíg a közterhekhez való hozzájárulás az állampolgároknak Alkotmányon alapuló kötelezettsége, addig senkinek sincs Alkotmányból származó alanyi joga arra, hogy e kötelezettség alól részben vagy egészben mentesüljön. A panasz vizsgálata során az állampolgári jogok országgyűlési biztosának általános helyettese megállapította, hogy a sérelmezett önkormányzati rendelet nem sérti sem a jogállamiságból fakadó jogbiztonság, sem a diszkrimináció tilalmának alkotmányos elveit. Tekintettel arra, hogy az állampolgári jogok országgyűlési biztosának általános helyettese fellépését igénylő alkotmányos jogokkal kapcsolatos visszásság nem történt, az ügyben folytatott vizsgálatát lezárta. 3.7. A személyes szabadsághoz, biztonsághoz és a magánszférához való jog Alkotmány 55. § (1) A Magyar Köztársaságban mindenkinek joga van a szabadságra és a személyi biztonságra, senkit sem lehet szabadságától másként, mint a törvényben meghatározott okokból és a törvényben meghatározott eljárás alapján megfosztani.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes